ร้านโพธิโชคดี เป็นร้านขายอาหารแบบฉบับเวียดนามทั้งร้าน ที่ตั้งร้านอยู่ติดถนนประชาราษฎร์ สาย 1 เลยแยกบางโพไปไม่มาก ตรงข้ามกับธนาคารกสิกร สาขาบางโพ ถ้าหากเดินทางจากจากแยกเตาปูน พอถึงแยกบางโพเลี้ยวขวา แล้วก็ตรงไปอีกนิดก็จะเจอร้านอยู่ทางขวามือ

ร้านนี้มีเมนูอาหารเวียดนามให้เลือกหลายอย่าง อาทิ แหนมเมือง, ปอเปี๊ยะทอด, ปากหม้อญวณ, ขนมถ้วยหมูย่าง, ก๋วยจั๊บญวณ, ยำหมูยอ, หมูยอทอด เป็นต้น ราคาต่อจานไม่แพงตกอยู่ที่ 40-50 บาท

เวลาเปิดทำการของร้านนี้ ถึงจะบอกว่าเปิดถึง 5 โมงก็จริง แต่ถ้าอาหารขายหมดก็ปิดร้านแล้ว อย่างวันที่ไปเป็นวันธรรมดาตอนบ่าย 2 เราเป็นลูกค้าคนสุดท้ายก็ปิดร้านแล้ว จำนวนโต๊ะภายในร้านไม่เยอะมาก เพราะหลายคนนิยมซื้อใส่กล่องทานกลับบ้านด้วยส่วนหนึ่ง ฉะนั้นไปช่วงคนเยอะอย่างเที่ยงๆ โอกาสมีที่นั่งน้อยมาก

และถ้าหากจะไปกิน บางทีก็อาจจะต้องโทรสอบถามทางร้านสักหน่อย เพราะช่วงเที่ยงคนจะเยอะมากและทำให้ของหมดหลายอย่าง พอถึงบ่ายอาจจะเหลืออาหารไม่กี่อย่าง ถ้าใครไปทานแล้วเจอของที่ชอบหรือของที่อยากทานหมดก็จะน่าเสียดาย

วันนี้ไม่ค่อยหิวมากเลยลองชิมของทานเล่นเบา ๆ 2 อย่าง อย่างแหนมเมืองและปอเปี๊ยะทอด

“แหนมเนือง” ชุดเล็กจานละ 50 บาท ในจานประกอบไปด้วยเครื่องเคียงนานาชนิดอย่าง สับปะรด, มะเฟือง, พริกสด, แตงกวา, บวบ, กระเทียม โดยมีแป้งข้าวเจ้าสุก ที่บางๆเหนียวๆ ไว้ห่อตัวแหนมทานกับเครื่องเคียง เพื่อจิ้มกับน้ำจิ้มที่รสชาติหวานๆ เข้าคู่กัน ทำให้รสชาติกลมกล่อมดีมากเลยค่ะ ตัวน้ำจิ้มทำจากถั่วลิสง หวานๆหอมออกกลิ่นถั่ว

“ปอเปี๊ยะทอด” ชุดนี้ราคา 40 บาท รสชาติแป้งข้างนอกกรอบอร่อยดี ส่วนตัวไส้ปอเปี๊ยะข้างในจะรสชาติเค็มๆมันๆ ไส้ของปอเปี๊ยะประกอบไปด้วย ถั่วงอก, วุ้นเส้น, ถั่ว ที่อัดแน่นเต็มที่ใหญ่พอดีคำ ถูกปากเป็นอย่างดี
